Prochladnaja
Prochladnaja, Prėskinga (prūs. Prēskingi, vok. Frisching, rus. Прохладная) – upė Rusijoje, Kaliningrado srities pietvakariuose. Prasideda Celau pelkynėje, prie buvusio Kamersbrucho kaimo, į šiaurę nuo Gruševkos. Teka į vakarus žemumomis. Į vakarus nuo Ūdravangio upės vaga skaidosi į dvi protakas, kurios piečiau Gesavos vėl susilieja. Įteka į Aistmares ties Pokarviais. Intakai (visi kairieji): Stradikas (Kornevka), Bisleida (Rezvaja), Velikopolnaja, Pokosnaja. Upės plotis žemupyje siekia kelias dešimtis metrų, srovės greitis – 0,7–0,2 m/s. Upėje sutinkamos 38 rūšių žuvys. Gyvenvietės prie Prochladnajos: Ramsiai, Kobelbūdė, Toruva, Gesava, Ūdravangis.